b"\n_START_ARTICLE_\nFionn mac Cumhaill\n_START_PARAGRAPH_\nFionn mac Cumhaill (i tidlig tekster Finn eller Find mac Cumail eller mac Umaill, anglisert til Finn McCool i den romantiske perioden p\xc3\xa5 1800-tallet) var en mytisk jeger og kriger i irsk mytologi som ogs\xc3\xa5 opptrer i mytologier i Skottland og p\xc3\xa5 Man. Fortellingene om Fionn og hans f\xc3\xb8lge, Fianna, danner Fenian-syklusen eller Fiannaidheacht, hvor mye av dette er p\xc3\xa5st\xc3\xa5tt \xc3\xa5 v\xc3\xa6re fortalt av Fionns s\xc3\xb8nn, poeten Ois\xc3\xadn._NEWLINE_Fionn eller Finn er egentlig et tilnavn som p\xc3\xa5 irsk betyr \xc2\xablys\xc2\xbb, tilsvarende engelsk \xc2\xabfair\xc2\xbb (i referanse til h\xc3\xa5ret og/eller huden), \xc2\xabhvit\xc2\xbb, eller \xc2\xabskinnende\xc2\xbb. Hans navn i barndommen var Deimne (som kan tolkes som \xc2\xabsikkerhet\xc2\xbb, \xc2\xabp\xc3\xa5litelighet\xc2\xbb) og flere legender forteller hvordan han fikk tilnavnet Fionn eller Finn da hans h\xc3\xa5r ble hvitt lenge f\xc3\xb8r han ble gammel. Navnet \xc2\xabFionn\xc2\xbb er beslektet med det walisiske navnet Gwyn, som i den mytologiske figuren Gwyn ap Nudd, og til den kontinentale romersk-britiske Vindos, ogs\xc3\xa5 et tilnavn for en gud som Belenos._NEWLINE_1800-tallets irske revolusjon\xc3\xa6re organisasjon kjent som Fenian Brotherhood i USA tok sitt navn fra disse legendene. Det skotske navnet Fingal kommer fra en gjenfortelling av disse legendene i episk form av den omstridte skotske poeten James Macpherson p\xc3\xa5 1700-tallet.\n_START_SECTION_\nF\xc3\xb8dsel\n_START_PARAGRAPH_\nDe fleste av Fionns tidligste eventyr er gjenfortalt i fortellingen Fionns d\xc3\xa5der i gutte\xc3\xa5rene. Han var s\xc3\xb8nn av Cumhall, leder av Fianna, og Muirne, datter av druiden Tadg mac Nuadat som levde i \xc3\xa5sen Almu i Kildare. Cumhall hadde bortf\xc3\xb8rt Muirne etter at hennes far hadde nektet \xc3\xa5 gifte henne bort, og Tadg appellerte da til overkonge Conn av de hundre slag som lyste Cumhall fredl\xc3\xb8s. Slaget ved Cnucha ble utkjempet mellom Conn og Cumhall, og her ble Cumhall drept av Goll mac Morna, som ble den nye lederen av Fianna._NEWLINE_Muirne var allerede gravid og ble avvist av sin far som beordret at hun skulle brennes. Dette kunne ikke Conn tillate og plasserte henne inn under beskyttelse av Fiacal mac Conchinn. Dennes hustru, duiden Bodhmall, var Cumhalls s\xc3\xb8ster. I Fiacals hus f\xc3\xb8dte hun en s\xc3\xb8nn som hun kalte Deimne.\n_START_SECTION_\nGutte\xc3\xa5r\n_START_PARAGRAPH_\nMuirne etterlot gutten i omsorgen til Bodhmall og en krigerkvinne, Liath Luachra, som oppfostret ham i hemmelighet i skogen Sliabh Bladma, hvor hun l\xc3\xa6rte ham krigskunst og jakt. Da han ble eldre gikk han i tjeneste hos lokale sm\xc3\xa5konger uten \xc3\xa5 oppgi sitt rette navn, men da de oppdaget at han var Cumhals s\xc3\xb8nn ble han bedt om \xc3\xa5 g\xc3\xa5, da de ikke trodde at de ville greie \xc3\xa5 st\xc3\xa5 imot hans fiender._NEWLINE_Den unge Fionn m\xc3\xb8tte den trollignende druiden og poeten Finn Eces, eller Finnegas, i n\xc3\xa6rheten av elven Boyne og ble hans elev. Finn Eces hadde tilbrakt syv \xc3\xa5r i \xc3\xa5 fors\xc3\xb8ke \xc3\xa5 fange en bestemt fisk, kunnskapens laks, som levde i en dam ved Boyne. Den som spiste denne laksen vill f\xc3\xa5 all kunnskap i verden. Til sist greide han \xc3\xa5 fange laksen og ba gutten om \xc3\xa5 koke den for seg. Mens Fionn drev p\xc3\xa5 med matlagingen brente han tommelen, og da han stakk tommelen i munnen for \xc3\xa5 suge p\xc3\xa5 den svelget han samtidig sm\xc3\xa5 rester av laksen. Slik skjedde det at det var Fionn som fikk allverdens kunnskap. Han visste n\xc3\xa5 hvordan han skulle f\xc3\xa5 hevn mot Goll._NEWLINE_Laksen plassering i denne fortellingen viser den s\xc3\xa6rstilling som den s\xc3\xa6rskilte fiskearten har i mange forskjellige mytologier. Innenfor irsk mytologi synes det som om laksen har en s\xc3\xa6rskilt posisjon grunnet sin framtoning (p\xc3\xa5fallende vakker fargesprakende kropp), sin styrke, og at den er relativ sjelden. Fortellingen om Fionn og kunnskapens laks har en sterk likhet med den walisiske fortellingen om Gwion Bach.\n_START_SECTION_\nVoksenliv\n_START_PARAGRAPH_\nHvert \xc3\xa5r i 23 \xc3\xa5r ved festen Samhain, ville den ildbl\xc3\xa5sende alven Aillen dysse mennene fra Tara i s\xc3\xb8vn med sin musikk f\xc3\xb8r palasset ble brent til grunnen, og Fianna, ledet av Goll mac Morna, var maktesl\xc3\xb8se i \xc3\xa5 forhindre det. Fionn kom til Tara, bev\xc3\xa6pnet med sin fars traneskinnbag med magiske v\xc3\xa5pen. Han holdt seg selv v\xc3\xa5ken med spissen av sitt eget spyd og deretter drepte han Aillen med det. Etter dette ble hans slektskap gjenkjent og han ble gitt kommandoen over Fianna. Goll gikk velvillig til side og ble en lojal tilhenger av Fionn, skj\xc3\xb8nt i mange fortellinger er deres allianse vanskelig og med strid som f\xc3\xb8lge. Fionn krevde erstatning for sin fars d\xc3\xb8d av Tadg, og truet med krig og tvekamp mot ham om han nektet. Tadg tilb\xc3\xb8d ham sitt hjem, Alans \xc3\xa5s, og Fionn tok imot dette tilbudet.\n_START_SECTION_\nKj\xc3\xa6rlighetsliv\n_START_PARAGRAPH_\nFionn m\xc3\xb8tt sin mest ber\xc3\xb8mte hustru Sadhbh mens han var p\xc3\xa5 jakt. Hun hadde blitt forvandlet til et d\xc3\xa5dyr av en druide, Fear Doirich (som betyr \xc2\xabM\xc3\xb8rk mann\xc2\xbb), da hun nektet \xc3\xa5 gifte seg med ham. Fionns hunder, Bran og Sceolan, som selv hadde en gang v\xc3\xa6rt mennesker, gjenkjente mennesket i d\xc3\xa5dyret, og Fionn slaktet ikke dyret. Det \xc3\xb8yeblikket hun satte f\xc3\xb8ttene p\xc3\xa5 Fionnas land ble hun \xc3\xb8yeblikkelig forvandlet tilbake til vakker kvinne, skj\xc3\xb8nt det var kun p\xc3\xa5 dette sted hvor hun ville beholde sin sanne form og skikkelse. Hun giftet seg med Fionn og hun ble snart gravid. Imidlertid hadde Fear Doirich kommet tilbake og forvandlet henne p\xc3\xa5 nytt til et d\xc3\xa5dyr og hun forsvant. Fionn tilbrakte syv i \xc3\xa5 s\xc3\xb8ke etter henne, men uten resultat. Lykkeligvis ble han senere forent med deres s\xc3\xb8nn, Ois\xc3\xadn, som siden ble en av de beste blant Fianna._NEWLINE_I Forf\xc3\xb8lgelsen av Diarmuid og Gr\xc3\xa1inne, en av de mest kjente fortellingene i syklusen, lover overkonge Cormac mac Airt bort sin datter Gr\xc3\xa1inne som brud til den n\xc3\xa5 aldrende Fionn, men Gr\xc3\xa1inne blir isteden forelsket i en annen fra Fianna, Diarmuid Ua Duibhne. Det forelskede paret flykter av sted, men Fionn tar opp jakten p\xc3\xa5 dem. De to unge f\xc3\xa5r st\xc3\xb8tte fra Diarmuids fosterfar, guden \xc3\x93engus eller Aengus. Til sist slutter Fionn fred med det unge paret. Flere \xc3\xa5r senere inviterer Fionn sin tidligere rival Diarmuid p\xc3\xa5 bj\xc3\xb8rnejakt, og Diarmuid blir fryktelig kvestet av en bj\xc3\xb8rn. Vann som blir drukket fra Fionns hender har helbredende kraft, men n\xc3\xa5r Fionn samler vann mellom hendene lar han det med vilje sildret ut mellom fingrene f\xc3\xb8r han kommer tilbake til Diarmuid. Hans barnebarn truer ham for \xc3\xa5 f\xc3\xa5 ham til \xc3\xa5 gi vann til Diarmuid, men n\xc3\xa5r Fionn endelig kommer med vann er det for seint, Diarmuid har d\xc3\xb8dd av skadene.\n_START_SECTION_\nD\xc3\xb8d\n_START_PARAGRAPH_\nRedegj\xc3\xb8relsene om Fionns d\xc3\xb8d varierer; i henhold til den mest popul\xc3\xa6re fortellingen er han ikke d\xc3\xb8d i det hele tatt, men sover i en hule i n\xc3\xa6rheten av Dublin, omgitt av resten av Fianna. En dag vil de v\xc3\xa5kne opp og forsvare Irland i landets vanskeligste stund. En redegj\xc3\xb8relse hevder at de vil v\xc3\xa5kne n\xc3\xa5r Dord Fiann (Fionns jakthorn) har gitt lyd tre ganger, og de vil da v\xc3\xa6re like sterke som de alltid har v\xc3\xa6rt. Dette kan dog v\xc3\xa6re et l\xc3\xa5n eller en forveksling med kong Arthur og ridderne av det runde bord.\n_START_SECTION_\nFionn som en kjempe\n_START_PARAGRAPH_\nFlere steder og s\xc3\xa6regne geografiske trekk har blitt tilskrevet Fionn. En legende hevder at han bygde Giant's Causeway, et sted i nordlige Irland som best\xc3\xa5r av formasjoner rundt 40 000 sorte steiner formet som polygoner, for \xc3\xa5 f\xc3\xa5 en bro til Skottland slik at han ikke ble v\xc3\xa5t p\xc3\xa5 beina. Han skal ogs\xc3\xa5 ha skuffet opp deler av Irland for \xc3\xa5 kaste jorda mot en rival, men traff ikke og jorda havnet langt ute i Irskesj\xc3\xb8en og ble til \xc3\xb8ya Man. Man kan fortsatt se stedet hvor han tok jorda, for der ligger innsj\xc3\xb8en Lough Neagh den dag i dag. Fingal's Cave i Skottland er oppkalt etter ham, men det er en senere tilskrivelse som i kj\xc3\xb8lvannet av begeistringen for James Macpherson. Grottens opprinnelige g\xc3\xa6liske navn var Uamh-Binn._NEWLINE_P\xc3\xa5 Newfoundland, og noen deler av Nova Scotia, er \xc2\xabFingal's Rising\xc2\xbb nevnt i en s\xc3\xa6regen nasjonalistisk mening. Gjort popul\xc3\xa6r i sanger er det \xc3\xa5 tale om \xc2\xabFingle\xc2\xbb, slik hans navn ogs\xc3\xa5 kan uttales p\xc3\xa5 engelsk, i motsetning til \xc2\xabFion MaCool\xc2\xbb som er en form for Newfoundland-irsk, er tidvis benyttet som en omskrivning for Newfoundland eller dets kultur._NEWLINE_I folkeminne p\xc3\xa5 Man er Fionn en kjempe kjent som Finn MacCooill. I en munter fortelling fortelles det at han en gang kom til \xc3\xb8ya Man og da ble han opps\xc3\xb8kt av en mansk buggane, et form for troll p\xc3\xa5 Man, som ville sl\xc3\xa5ss med den ber\xc3\xb8mte irske helten. Finn ville unng\xc3\xa5 stridigheter og skjulte seg i en krybbe mens hans hustru underholdt bugganen og lot som om hennes ektemann var hennes barn. Hun ga bugganen en kake med jern inn, noe han ikke klarte \xc3\xa5 ford\xc3\xb8ye, og fikk da vite at hennes ektemann alltid spiste slike kaker. Hun ga da en andre kake til Finn i krybben som spiste den med letthet. Da bugganen s\xc3\xa5 at barnet var s\xc3\xa5 sterk kom han i tanker om hvor sterk m\xc3\xa5tte ikke da Finn v\xc3\xa6re og fant ut at han hadde noe bedre \xc3\xa5 gj\xc3\xb8re et annet sted. _NEWLINE_Senere kom de to likevel til \xc3\xa5 m\xc3\xb8tes p\xc3\xa5 s\xc3\xb8renden av Man i det omr\xc3\xa5det som tidligere het Kirk Christ Rushen, i dag Rushen, og de utkjempet en stor strid. Finns f\xc3\xb8tter sparket bort jorda slik at det ble en kanal mellom \xc3\xb8ya Calf of Man og den mindre \xc3\xb8ya Kitterland, og enda en kanal mellom Kitterland og Man. Bugganens f\xc3\xb8tter ved Port Erin gjorde \xc3\xa5pningen som siden ble havnen der. Til sist fikk bugganen overtaket og en s\xc3\xa5ret Finn m\xc3\xa5tte flykte. Finn hadde den egenskapen at han kunne g\xc3\xa5 ute p\xc3\xa5 vannet, noe bugganen ikke kunne. Rasende rev bugganen opp et stort stykke med torv og kastet den etter den irske kjempen, men bommet og dette ble siden Chicken Rock, den s\xc3\xb8rligste \xc3\xb8ya p\xc3\xa5 Man. Finn snudde seg og forbannet denne lille \xc3\xb8ya. Det er derfor den fortsatt er en slik fare for skip og sj\xc3\xb8folk."